title: Tarybos Direktyva (ES) 2019/1995 2019 m. lapkričio 21 d. kuria iš dalies keičiamos Direktyvos 2006/112/EB nuostatos, susijusios su nuotoline prekyba prekėmis ir tam tikromis šalies viduje tiekiamomis prekėmis

text:
2.12.2019

                  LT

                  Europos Sąjungos oficialusis leidinys

                  L 310/1

         TARYBOS DIREKTYVA (ES) 2019/1995
         2019 m. lapkričio 21 d.
         kuria iš dalies keičiamos Direktyvos 2006/112/EB nuostatos, susijusios su nuotoline prekyba prekėmis ir tam tikromis šalies viduje tiekiamomis prekėmis
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 113 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         atsižvelgdama į Europos ekonomikos ir socialinių reikalų komiteto nuomonę (2),
         laikydamasi specialios teisėkūros procedūros,
         kadangi:

                     (1)

                     Tarybos direktyvoje 2006/112/EB (3) su pakeitimais, padarytais Tarybos direktyva (ES) 2017/2455 (4), nustatyta, kad jei apmokestinamasis asmuo, naudodamas elektroninę sąsają, pavyzdžiui, prekyvietę, platformą, portalą ar kitas panašias priemones, sudaro sąlygas nuotolinei prekybai prekėmis, kurios importuojamos iš trečiųjų teritorijų ar trečiųjų šalių siuntose, kurių vidinė vertė neviršija 150 EUR, arba Bendrijoje neįsisteigusiam apmokestinamajam asmeniui sudaro sąlygas tiekti prekes neapmokestinamajam asmeniui Bendrijoje, laikoma, kad sąlygas tiekti prekes sudarantis apmokestinamasis asmuo pats gauna ir tiekia tas prekes. Kadangi ta direktyva vienas tiekimas išskaidomas į du tiekimus, todėl siekiant teisingai nustatyti tiekimo vietą būtina nustatyti, kuriam iš tų tiekimų turėtų būti priskiriamas prekių siuntimas arba gabenimas. Taip pat būtina užtikrinti, kad tų dviejų tiekimų apmokestinimo momentas įvyktų tuo pačiu metu;

                     (2)

                     kadangi apmokestinamasis asmuo, kuris naudodamas elektroninę sąsają, sudaro sąlygas tiekti prekes Bendrijoje esantiems neapmokestinamiesiems asmenims pagal galiojančias taisykles gali atskaityti Bendrijoje neįsisteigusiems tiekėjams sumokėtą pridėtinės vertės mokestį (PVM), todėl kyla rizika, kad pastarais galėtų nesumokėti PVM mokesčių administratoriams. Siekiant šios rizikos išvengti, tiekimas, kurį atlieka tiekėjas, kuris parduoda prekes naudodamas elektroninę sąsają, neturėtų būti apmokestinamas PVM, o tam tiekėjui turėtų būti suteikta teisė atskaityti pirkimo PVM, kurį jis sumokėjo už tiekiamų prekių įsigijimą arba importą. Tuo tikslu tiekėjas visada turėtų būti įregistruotas valstybėje narėje, kurioje jis įsigijo ar į kurią importavo tas prekes;

                     (3)

                     be to, Bendrijoje neįsisteigę tiekėjai, kurie parduoda prekes naudodami elektroninę sąsają, galėtų prekes laikyti sandėliuose keliose valstybėse narėse ir galėtų ne tik vykdyti Bendrijos vidaus nuotolinę prekybą prekėmis, bet klientams toje pačioje valstybėse narėje tiekti prekes iš to sandėlio. Šiuo metu tokiam tiekimui netaikoma speciali schema, skirta Bendrijos vidaus nuotolinei prekybai prekėmis ir paslaugoms, kurias tiekia arba teikia Bendrijoje, bet ne vartojimo valstybėje narėje įsisteigę apmokestinamieji asmenys. Siekiant sumažinti administracinę naštą, apmokestinamiesiems asmenims, kurie naudodami elektroninę sąsają sudaro sąlygas tiekti prekes Bendrijoje esantiems neapmokestinamiesiems asmenims, kai laikoma, kad jie patys gauna ir tiekia tas prekes, taip pat turėtų būti leidžiama naudotis šia specialia schema, pagal kurią jie deklaruotų ir mokėtų PVM už šias šalies viduje tiekiamas prekes;

                     (4)

                     siekiant užtikrinti PVM ir importo muito mokėjimo importuojant prekes nuoseklumą, importo PVM sumokėjimo muitinei laikotarpis, kai naudojamasi specialiomis importo PVM deklaravimo ir mokėjimo procedūromis, turėtų būti suderintas su laikotarpiu, nustatytu muito mokėjimui Europos Parlamento ir Tarybos reglamento (ES) Nr. 952/2013 (5) 111 straipsnyje;

                     (5)

                     pagal 2011 m. rugsėjo 28 d. Bendrą valstybių narių ir Komisijos politinį pareiškimą dėl aiškinamųjų dokumentų (6) valstybės narės įsipareigojo pagrįstais atvejais prie pranešimų apie perkėlimo priemones pridėti vieną ar daugiau dokumentų, kuriuose paaiškinamos direktyvos sudedamųjų dalių ir nacionalinių perkėlimo priemonių atitinkamų dalių sąsajos. Šios direktyvos atveju teisės aktų leidėjas laikosi nuomonės, kad tokių dokumentų perdavimas yra pagrįstas;

                     (6)

                     todėl Direktyva 2006/112/EB turėtų būti atitinkamai iš dalies pakeista,

               PRIĖMĖ ŠIĄ DIREKTYVĄ:

            1 straipsnis
            Direktyva 2006/112/EB iš dalies keičiama taip:

                        1)

                        V antraštinės dalies 1 skyriaus 2 skirsnis papildomas šiuo straipsniu:

                           „36b straipsnis

                           Jeigu pagal 14a straipsnį laikoma, kad apmokestinamasis asmuo pats gauna ir tiekia prekes, prekių siuntimas arba gabenimas priskiriamas to apmokestinamojo asmens vykdomam tiekimui.“;

                        2)

                        66a straipsnis pakeičiamas taip:

                           „66a straipsnis

                           Nukrypstant nuo 63, 64 ir 65 straipsnių, jei pagal 14a straipsnį laikoma, kad apmokestinamasis asmuo pats gauna ir tiekia prekes, jo vykdomo prekių tiekimo apmokestinimo momentas ir prekių tiekimo tam apmokestinamajam asmeniui apmokestinimo momentas įvyksta ir PVM tampa mokėtinas tuo metu, kai mokėjimas yra priimtas.“;

                        3)

                        įterpiamas šis straipsnis:

                           „136a straipsnis

                           Jeigu pagal 14a straipsnio 2 dalį laikoma, kad apmokestinamasis asmuo pats gauna ir tiekia prekes, valstybės narės neapmokestina tų prekių tiekimo tam apmokestinamajam asmeniui.“;

                        4)

                        169 straipsnio b punktas pakeičiamas taip:

                                    „b)

                                    vykdyti sandorius, kurie neapmokestinami pagal 136a, 138, 142 ar 144 straipsnį, 146–149 straipsnius, 151, 152, 153 ar 156 straipsnį, 157 straipsnio 1 dalies b punktą, 158–161 straipsnius ar 164 straipsnį;“;

                        5)

                        204 straipsnio 1 dalies trečia pastraipa pakeičiama taip:
                        „Tačiau valstybės narės negali taikyti antroje pastraipoje nurodytos galimybės apmokestinamajam asmeniui, kaip apibrėžta 358a straipsnio 1 punkte, kuris pasirinko specialią paslaugoms, kurias teikia Bendrijoje neįsisteigęs apmokestinamasis asmuo, skirtą schemą.“;

                        6)

                        272 straipsnio 1 dalies b punktas pakeičiamas taip:

                                    „b)

                                    apmokestinamuosius asmenis, kurie nevykdo 20, 21, 22, 33, 36, 136a, 138 ir 141 straipsniuose nurodytų sandorių;“;

                        7)

                        XII antraštinės dalies 6 skyriaus antraštė pakeičiama taip:
                        „
                              Specialios schemos, skirtos apmokestinamiesiems asmenims, teikiantiems paslaugas neapmokestinamiesiems asmenims arba vykdantiems nuotolinę prekybą prekėmis arba tam tikromis šalies viduje tiekiamomis prekėmis
                           “;

                        8)

                        XII antraštinės dalies 6 skyriaus 3 skirsnio antraštė pakeičiama taip:
                        „
                              Speciali schema, skirta Bendrijos vidaus nuotolinei prekybai prekėmis, prekių tiekimui valstybėje narėje naudojant elektronines sąsajas, kuriomis sudaromos sąlygos tiekti prekes, ir paslaugoms, kurias teikia Bendrijoje, bet ne vartojimo valstybėje narėje įsisteigę apmokestinamieji asmenys
                           “;

                        9)

                        369a straipsnis pakeičiamas taip:

                           „369a straipsnis

                           Taikant šį skirsnį ir nepažeidžiant kitų Bendrijos nuostatų, naudojamos šios apibrėžtys:

                                       1)

                                       vartojimo valstybėje narėje neįsisteigęs apmokestinamasis asmuo – apmokestinamasis asmuo, kuris yra įsteigęs savo verslą arba turi nuolatinį padalinį Bendrijoje, tačiau kuris nėra įsteigęs savo verslo ir neturi nuolatinio padalinio vartojimo valstybės narės teritorijoje;

                                       2)

                                       registravimosi valstybė narė – valstybė narė, kurios teritorijoje apmokestinamasis asmuo yra įsteigęs savo verslą arba, jei jis nėra įsteigęs savo verslo Bendrijoje, kurioje jis turi nuolatinį padalinį.
                                       Kai apmokestinamasis asmuo nėra įsteigęs savo verslo Bendrijoje, tačiau joje turi daugiau negu vieną nuolatinį padalinį, registravimosi valstybė narė yra valstybė narė, kurioje yra nuolatinis padalinys ir kurioje tas apmokestinamasis asmuo nurodo, kad naudosis šia specialia schema. Apmokestinamajam asmeniui tas sprendimas privalomas atitinkamais kalendoriniais metais ir dvejus po jų einančius kalendorinius metus.
                                       Jeigu apmokestinamasis asmuo neįsteigė savo verslo Bendrijoje ir joje neturi nuolatinio padalinio, registravimosi valstybė narė yra valstybė narė, kurioje prasideda prekių siuntimas arba gabenimas. Jeigu valstybė narė, kurioje prasideda prekių siuntimas arba gabenimas, yra ne viena, apmokestinamasis asmuo nurodo, kuri iš šių valstybių narių yra registravimosi valstybė narė. Apmokestinamajam asmeniui tas sprendimas privalomas atitinkamais kalendoriniais metais ir dvejus po jų einančius kalendorinius metus;

                                       3)

                                       vartojimo valstybė narė yra viena iš šių:

                                                   a)

                                                   kai teikiamos paslaugos – valstybė narė, kuri pagal V antraštinės dalies 3 skyrių laikoma paslaugų teikimo vieta;

                                                   b)

                                                   kai vykdoma Bendrijos vidaus nuotolinė prekyba prekėmis – valstybė narė, kurioje baigiasi prekių siuntimas ar gabenimas klientui;

                                                   c)

                                                   kai apmokestinamasis asmuo tiekia prekes sudarydamas sąlygas tiekimui pagal 14a straipsnio 2 dalį, o tiekiamų prekių siuntimas arba gabenimas prasideda ir baigiasi toje pačioje valstybėje narėje – ta valstybė narė.“;

                        10)

                        369b straipsnis pakeičiamas taip:

                           „369b straipsnis

                           Valstybės narės leidžia šia specialia schema naudotis toliau nurodytiems apmokestinamiesiems asmenims:

                                       a)

                                       apmokestinamajam asmeniui, vykdančiam Bendrijos vidaus nuotolinę prekybą prekėmis;

                                       b)

                                       apmokestinamajam asmeniui, kuris sudaro sąlygas tiekti prekes pagal 14a straipsnio 2 dalį, jei tiekiamų prekių siuntimas ar gabenimas prasideda ir baigiasi toje pačioje valstybėje narėje;

                                       c)

                                       apmokestinamajam asmeniui, neįsisteigusiam vartojimo valstybėje narėje, teikiančiam paslaugas neapmokestinamajam asmeniui.

                                 Ši speciali schema taikoma visoms atitinkamo apmokestinamojo asmens Bendrijoje tiekiamoms prekėms ir teikiamoms paslaugoms.“;

                        11)

                        369e straipsnio a punktas pakeičiamas taip:

                                    „a)

                                    jeigu jis praneša, kad jis nebetiekia prekių ir nebeteikia paslaugų, kurioms taikoma ši speciali schema;“;

                        12)

                        369f straipsnis pakeičiamas taip:

                           „369f straipsnis

                           Šia specialia schema besinaudojantis apmokestinamasis asmuo registravimosi valstybei narei elektroninėmis priemonėmis pateikia kiekvieno kalendorinio ketvirčio PVM deklaraciją, nesvarbu, ar buvo tiekiamos prekės arba teikiamos paslaugos, kurioms taikoma ši speciali schema. PVM deklaracija pateikiama iki mėnesio, einančio po pasibaigusio mokestinio laikotarpio, už kurį pateikiama deklaracija, pabaigos.“;

                        13)

                        369g straipsnio 1, 2 ir 3 dalys pakeičiamos taip:

                           „1.   PVM deklaracijoje nurodomas PVM mokėtojo kodas, nurodytas 369d straipsnyje, ir kiekvienos vartojimo valstybės narės, kurioje priklauso sumokėti PVM, atveju – toliau nurodytų tiekimų, kuriems taikoma ši speciali schema, įvykdytų per mokestinį laikotarpį, bendra vertė be PVM, taikomi PVM tarifai, bendra kiekvieno atitinkamo PVM tarifo suma ir bendra mokėtino PVM suma:

                                       a)

                                       Bendrijos vidaus nuotolinės prekybos prekėmis;

                                       b)

                                       prekių tiekimo pagal 14a straipsnio 2 dalį, jei tų prekių siuntimas arba gabenimas prasideda ir baigiasi toje pačioje valstybėje narėje;

                                       c)

                                       paslaugų teikimo.

                                 Į PVM deklaraciją taip pat įtraukiami su ankstesniais mokestiniais laikotarpiais susiję pakeitimai, kaip nustatyta šio straipsnio 4 dalyje.

                           2.   Jeigu prekės siunčiamos arba gabenamos ne iš registravimosi valstybės narės, o iš kitų valstybių narių, PVM deklaracijoje kiekvienos valstybės narės, iš kurios siunčiamos arba gabenamos tokios prekės, atveju taip pat nurodoma toliau nurodytų tiekimų, kuriems taikoma ši speciali schema, bendra vertė be PVM, taikomi PVM tarifai, bendra kiekvieno atitinkamo PVM tarifo suma ir bendra mokėtino PVM suma:

                                       a)

                                       kitos nei pagal 14a straipsnio 2 dalį apmokestinamojo asmens vykdomos Bendrijos vidaus nuotolinės prekybos prekėmis;

                                       b)

                                       Bendrijos vidaus nuotolinės prekybos prekėmis ir prekių tiekimo, jei tų prekių siuntimas arba gabenimas prasideda ir baigiasi toje pačioje valstybėje narėje ir jas apmokestinamasis asmuo tiekia pagal 14a straipsnio 2 dalį.

                                 PVM deklaracijoje taip pat nurodomas a punkte nurodyto tiekimo atskiras PVM mokėtojo kodas arba mokesčių mokėtojo registracijos kodas, kuriuos suteikė kiekviena valstybė narė, iš kurios tos prekės yra siunčiamos arba gabenamos.
                           PVM deklaracijoje taip pat nurodomas b punkte nurodyto tiekimo atskiras PVM mokėtojo kodas arba mokesčių mokėtojo registracijos kodas (jeigu tokie yra), kuriuos suteikė kiekviena valstybė narė, iš kurios tos prekės yra siunčiamos arba gabenamos.
                           PVM deklaracijoje šioje dalyje nurodyta informacija pateikiama suskaidyta pagal vartojimo valstybes nares.

                           3.   Jeigu be registravimosi valstybėje narėje esančių nuolatinių padalinių apmokestinamasis asmuo, teikiantis paslaugas, kurioms taikoma ši speciali schema, turi vieną ar daugiau nuolatinių padalinių, iš kurių teikiamos paslaugos, PVM deklaracijoje kiekvienos valstybės narės, kurioje jis turi padalinį, atveju taip pat nurodoma tokių teikimų bendra vertė be PVM, taikomi PVM tarifai, bendra kiekvieno atitinkamo PVM tarifo suma ir bendra mokėtino PVM suma, duomenis suskirstant pagal vartojimo valstybes nares, ir to padalinio individualus PVM mokėtojo kodas ar mokesčių mokėtojo registracijos kodas.“;

                        14)

                        369zb straipsnio 2 dalis pakeičiama taip:

                           „2.   Valstybės narės reikalauja, kad 1 dalyje nurodytas PVM būtų mokamas kas mėnesį iki importo muito mokėjimui taikomo termino.“

            2 straipsnis

               1.   Valstybės narės ne vėliau kaip 2020 m. gruodžio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
               Tas priemones jos taiko nuo 2021 m. sausio 1 d.
               Valstybės narės, priimdamos tas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.

            3 straipsnis
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Ši direktyva skirta valstybėms narėms.

            Priimta Briuselyje 2019 m. lapkričio 21 d.

                  Tarybos vardu

                  Pirmininkė

               H. KOSONEN

            (1)  2019 m. lapkričio 14 d. nuomonė (dar nepaskelbta Oficialiame leidinyje).

            (2)  2019 m. gegužės 15 d. nuomonė (dar nepaskelbta Oficialiame leidinyje).

            (3)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).

            (4)  2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).

            (5)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).

            (6)  OL C 369, 2011 12 17, p. 14.


title: 2019 m. gegužės 15 d. Komisijos direktyva (ES) 2019/782, kuria dėl suderintų rizikos rodiklių nustatymo iš dalies keičiama Europos Parlamento ir Tarybos direktyva 2009/128/EB (Tekstas svarbus EEE.)

text:
16.5.2019

                  LT

                  Europos Sąjungos oficialusis leidinys

                  L 127/4

         KOMISIJOS DIREKTYVA (ES) 2019/782
         2019 m. gegužės 15 d.
         kuria dėl suderintų rizikos rodiklių nustatymo iš dalies keičiama Europos Parlamento ir Tarybos direktyva 2009/128/EB
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos direktyvą 2009/128/EB, nustatančią Bendrijos veiksmų pagrindus siekiant tausiojo pesticidų naudojimo (1), ypač į jos 15 straipsnio 1 dalies antrą pastraipą,
         kadangi:

                     (1)

                     pagal Direktyvą 2009/128/EB siekiama sumažinti pesticidų naudojimo keliamą riziką ir poveikį žmonių sveikatai bei aplinkai ir skatinti taikyti integruotą kenkėjų kontrolę ir alternatyvius metodus arba priemones, kad būtų sumažinta priklausomybė nuo pesticidų naudojimo;

                     (2)

                     2017 m. spalio mėn. ataskaitoje dėl valstybių narių nacionalinių veiksmų planų ir Direktyvos 2009/128/EB dėl tausiojo pesticidų naudojimo įgyvendinimo pažangos (2) Komisija įsipareigojo bendradarbiauti su valstybėmis narėmis, kad būtų pasiektas sutarimas dėl suderintų rizikos rodiklių sukūrimo;

                     (3)

                     2017 m. gruodžio mėn. reaguodama į Europos piliečių iniciatyvą „Uždrausti glifosatą ir apsaugoti žmones ir aplinką nuo toksiškų pesticidų“ (3) Komisija įsipareigojo nustatyti suderintus rizikos rodiklius, kad būtų stebimos rizikos mažinimo tendencijos, susijusios su pesticidų naudojimu Sąjungos lygmeniu;

                     (4)

                     būtina nustatyti suderintus rizikos rodiklius, kad būtų galima įvertinti pažangą, padarytą siekiant šių tikslų Sąjungos lygmeniu, nes tai leis valstybėms narėms nacionaliniu lygmeniu valdyti riziką ir apie ją pranešti;

                     (5)

                     Direktyvos 2009/128/EB 15 straipsnio 4 dalyje reikalaujama, kad Komisija apskaičiuotų rizikos rodiklius Sąjungos lygiu naudodama statistinius duomenis, surinktus pagal Sąjungos teisės aktus dėl augalų apsaugos produktų statistikos, ir kitus susijusius duomenis, kad nustatytų pesticidų naudojimo keliamos rizikos tendencijas;

                     (6)

                     pagal Europos Parlamento ir Tarybos reglamento (EB) Nr. 1185/2009 (4) 1 straipsnio 3 dalį reikalaujama, kad statistika, parengta pagal šį reglamentą, ir kiti susiję duomenys būtų naudojami Direktyvos 2009/128/EB 4 ir 15 straipsniuose nurodytiems tikslams, visų pirma nacionaliniams veiksmų planams nustatyti ir rodikliams apskaičiuoti. Iki šiol pagal Reglamentą (EB) Nr. 1185/2009 Sąjungos lygmeniu nebuvo sukurtas suderintas augalų apsaugos produktų naudojimo statistinių duomenų rinkimo metodas, todėl tokių duomenų nėra;

                     (7)

                     pagal Europos Parlamento ir Tarybos reglamento (EB) Nr. 1107/2009 (5) 53 straipsnį ypatingomis aplinkybėmis valstybės narės gali leisti ne ilgesniam kaip 120 dienų laikotarpiui pateikti rinkai augalų apsaugos produktus ribotam ir kontroliuojamam naudojimui, jeigu tokia priemonė pasirodo esanti būtina kilus grėsmei, kurios negalima kontroliuoti jokiomis kitomis pagrįstomis priemonėmis. Tokiais atvejais valstybės narės gali leisti pateikti rinkai augalų apsaugos produktus, kurių sudėtyje yra patvirtintų arba nepatvirtintų veikliųjų medžiagų;

                     (8)

                     suderintas rizikos rodiklis gali būti grindžiamas tik statistiniais duomenimis, surinktais laikantis Sąjungos teisės aktų dėl augalų apsaugos produktų statistikos ir kitų susijusių duomenų, o neturint statistinių duomenų apie augalų apsaugos produktų naudojimą vieninteliai tokie aktualūs ir šiuo metu turimi duomenys yra statistiniai duomenys apie augalų apsaugos produktų pateikimą rinkai ir valstybių narių pagal Reglamento (EB) Nr. 1107/2009 53 straipsnį ypatingomis aplinkybėmis suteiktų autorizacijų skaičius. Tokius rodiklius reikėtų papildyti kitais rodikliais, kad būtų galima įtraukti ir kitus rizikos elementus;

                     (9)

                     tikslinga, kad šioje direktyvoje naudojamas veikliųjų medžiagų suskirstymas į nedidelės rizikos veikliųjų medžiagų, keistinų medžiagų arba kitų veikliųjų medžiagų kategorijas atitiktų Reglamente (EB) Nr. 1107/2009 nustatytą suskirstymą į kategorijas, kuris, be kita ko, pagrįstas Europos Parlamento ir Tarybos reglamente (EB) Nr. 1272/2008 (6) nustatyta klasifikacija;

                     (10)

                     pagal Reglamentą (EB) Nr. 1107/2009 veikliosios medžiagos gali būti arba cheminės veikliosios medžiagos, arba mikroorganizmai. Direktyvoje 2009/128/EB reikalaujama, kad, kai tik įmanoma, valstybės narės teiktų pirmenybę ne cheminės kenkėjų kontrolės metodams. Todėl nustatant suderintus rizikos rodiklius tikslinga veikliąsias medžiagas ir mikroorganizmus suskirstyti į atskiras kategorijas;

                     (11)

                     tais atvejais, kai valstybės narės suteikia nepatvirtintų veikliųjų medžiagų autorizacijas pagal Reglamento (EB) Nr. 1107/2009 53 straipsnį, valstybės narės pagal Reglamento (EB) Nr. 1185/2009 3 straipsnį pateikia Komisijai informaciją apie nepatvirtintų veikliųjų medžiagų, esančių vėliau rinkai pateiktuose augalų apsaugos produktuose, kiekius. Iki šiol Sąjungos lygmeniu nėra sukurtas suderintas metodas, pagal kurį būtų renkami duomenys apie patvirtintų veikliųjų medžiagų, esančių rinkai pateiktuose augalų apsaugos produktuose, konkrečius kiekius, susijusius su autorizacijomis, suteiktomis pagal Reglamento (EB) Nr. 1107/2009 53 straipsnį;

                     (12)

                     derinant pagal Reglamentą (EB) Nr. 1185/2009 parengtus statistinius duomenis ir pagal Reglamentą (EB) Nr. 1107/2009 parengtą informaciją apie veikliąsias medžiagas, įskaitant tai, ar jos yra nedidelės rizikos veikliosios medžiagos, keistinos medžiagos arba kitos veikliosios medžiagos, galima nustatyti apskaičiavimo metodą, skirtą parengti pavojumi pagrįstą rizikos rodiklį, kuriuo būtų įvertinama galima pesticidų naudojimo rizika;

                     (13)

                     kol bus Sąjungos mastu įdiegta suderinta duomenų apie rinkai pagal Reglamento (EB) Nr. 1107/2009 53 straipsnį pateiktų veikliųjų medžiagų kiekius, tikslinga nustatyti suderintą rizikos rodiklį, pagrįstą pagal tą straipsnį suteiktų autorizacijų skaičiumi;

                     (14)

                     kad būtų apskaičiuoti suderinti rizikos rodikliai siekiant atsižvelgti į santykinę riziką, susijusią su augalų apsaugos produktų, kurių sudėtyje yra skirtingų kategorijų patvirtintų veikliųjų medžiagų ir nepatvirtintų veikliųjų medžiagų, naudojimu, reikėtų nustatyti svorinius koeficientus;

                     (15)

                     siekiant pakankamai dažnai matuoti šios srities pažangą ir atsižvelgiant į tai, kad valstybės narės turi kasmet pateikti duomenis pagal Reglamentą (EB) Nr. 1185/2009 ir perduoti juos Eurostatui per 12 mėnesių nuo ataskaitinių metų pabaigos, suderinti rizikos rodikliai turėtų būti kasmet apskaičiuojami ir paskelbiami ne vėliau kaip per 20 mėnesių nuo atitinkamų ataskaitinių metų pabaigos;

                     (16)

                     šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

               PRIĖMĖ ŠIĄ DIREKTYVĄ:

            1 straipsnis
            Direktyvos 2009/128/EB IV priedo pakeitimas
            Direktyvos 2009/128/EB IV priedas pakeičiamas šios direktyvos priedo tekstu.

            2 straipsnis
            Perkėlimas į nacionalinę teisę

               1.   Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2019 m. rugsėjo 5 d.
               Valstybės narės, priimdamos tas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.

               2.   Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.

            3 straipsnis
            Įsigaliojimas
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

            4 straipsnis
            Adresatai
            Ši direktyva skirta valstybėms narėms.

            Priimta Briuselyje 2019 m. gegužės 15 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 71.

            (2)  2017 m. spalio mėn. Komisijos ataskaita Europos Parlamentui ir Tarybai dėl valstybių narių nacionalinių veiksmų planų ir Direktyvos 2009/128/EB dėl tausiojo pesticidų naudojimo įgyvendinimo pažangos, COM(2017) 587 final.

            (3)  2017 m. gruodžio 12 d. Komisijos komunikatas dėl Europos piliečių iniciatyvos „Uždrausti glifosatą ir apsaugoti žmones ir aplinką nuo toksiškų pesticidų“, C (2017) 8414 final.

            (4)  2009 m. lapkričio 25 d. Europos Parlamento ir Tarybos reglamentas (EB) Nr. 1185/2009 dėl pesticidų statistikos (OL L 324, 2009 12 10, p. 1).

            (5)  2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

            (6)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

            PRIEDAS

                     „IV PRIEDAS
                     1 SKIRSNIS

                        Suderinti rizikos rodikliai

                     Suderinti rizikos rodikliai išvardyti šio priedo 2 ir 3 skirsniuose.
                     2 SKIRSNIS

                        Suderintas rizikos rodiklis Nr. 1. Pavojumi pagrįstas suderintas rizikos rodiklis, grindžiamas pagal Reglamentą (EB) Nr. 1107/2009 rinkai pateiktų veikliųjų medžiagų, esančių augalų apsaugos produktuose, kiekiu

                     1.   Šis rodiklis grindžiamas statistiniais duomenimis apie pagal Reglamentą (EB) Nr. 1107/2009 rinkai pateiktų veikliųjų medžiagų, esančių augalų apsaugos produktuose, kiekį, apie kurį Komisija (Eurostatas) informuojama pagal Reglamento (EB) Nr. 1185/2009 I priedą (statistika apie pesticidų pateikimą rinkai). Šie duomenys suskirstyti į 4 grupes, kurios padalintos į 7 kategorijas.
                     2.   Apskaičiuojant suderintą rizikos rodiklį Nr. 1, taikomos šios bendrosios taisyklės:

                                 a)

                                 suderintos rizikos rodiklis Nr. 1 turi būti apskaičiuojamas pagal 1 lentelėje nustatytą veikliųjų medžiagų suskirstymą į 4 grupes ir 7 kategorijas;

                                 b)

                                 1 grupei (A ir B kategorijoms) priskiriamos veikliosios medžiagos – Komisijos įgyvendinimo reglamento (ES) Nr. 540/2011 (1) priedo D dalyje išvardytos medžiagos;

                                 c)

                                 2 grupei (C ir D kategorijoms) priskiriamos veikliosios medžiagos – Įgyvendinimo reglamento (ES) Nr. 540/2011 priedo A ir B dalyje išvardytos medžiagos;

                                 d)

                                 3 grupei (E ir F kategorijoms) priskiriamos veikliosios medžiagos – Įgyvendinimo reglamento (ES) Nr. 540/2011 priedo E dalyje išvardytos medžiagos;

                                 e)

                                 4 grupei (G kategorijai) priskiriamos veikliosios medžiagos – medžiagos, kurios nėra patvirtintos pagal Reglamentą (EB) Nr. 1107/2009 ir todėl nėra išvardytos Įgyvendinimo reglamento (ES) Nr. 540/2011 priede;

                                 f)

                                 taikomi 1 lentelės vi eilutėje nurodyti svoriniai koeficientai.

                           3.   Suderintas rizikos rodiklis Nr. 1 apskaičiuojamas metinį rinkai pateiktų kiekvienos grupės (1 lentelė) veikliųjų medžiagų kiekį padauginant iš atitinkamo pavojaus svorinio koeficiento, nustatyto vi eilutėje, vėliau skaičiavimo rezultatai susumuojami.
                     4.   Galima apskaičiuoti kiekvienos grupės ir kategorijos (1 lentelė) rinkai pateiktų veikliųjų medžiagų kiekius.

                        1 lentelė

                        Veikliųjų medžiagų suskirstymas ir pavojaus svoriniai koeficientai, skirti apskaičiuoti suderintą rizikos rodiklį Nr. 1

                                 Eilutė

                                 Grupės

                                 1

                                 2

                                 3

                                 4

                                 i)

                                 Nedidelės rizikos veikliosios medžiagos, kurios yra patvirtintos arba laikomos patvirtintomis pagal Reglamento (EB) Nr. 1107/2009 22 straipsnį, ir kurios yra išvardytos Įgyvendinimo reglamento (ES) Nr. 540/2011 priedo D dalyje

                                 Veikliosios medžiagos, kurios yra patvirtintos arba laikomos patvirtintomis pagal Reglamentą (EB) Nr. 1107/2009, bet nepriskiriamos kitoms kategorijoms, ir kurios yra išvardytos Įgyvendinimo reglamento (ES) Nr. 540/2011 priedo A ir B dalyse

                                 Veikliosios medžiagos, kurios yra patvirtintos arba laikomos patvirtintomis pagal Reglamento (EB) Nr. 1107/2009 24 straipsnį, ir kurios yra išvardytos Įgyvendinimo reglamento (ES) Nr. 540/2011 priedo E dalyje

                                 Veikliosios medžiagos, kurios nėra patvirtintos pagal Reglamentą (EB) Nr. 1107/2009 ir todėl nėra išvardytos Įgyvendinimo reglamento (ES) Nr. 540/2011 priede

                                 ii)

                                 Kategorijos

                                 iii)

                                 A

                                 B

                                 C

                                 D

                                 E

                                 F

                                 G

                                 iv)

                                 Mikroorganizmai

                                 Cheminės veikliosios medžiagos

                                 Mikroorganizmai

                                 Cheminės veikliosios medžiagos

                                 kurios neklasifikuojamos kaip:
                                 kancerogeninės 1A arba 1B kategorijos
                                 ir (arba)
                                 1A arba 1B kategorijos toksiškos reprodukcijai
                                 ir (arba)
                                 endokrininę sistemą ardančios medžiagos

                                 kurios klasifikuojamos kaip:
                                 kancerogeninės 1A arba 1B kategorijos
                                 ir (arba)
                                 1A arba 1B kategorijos toksiškos reprodukcijai
                                 ir (arba)
                                 endokrininę sistemą ardančios medžiagos, kai poveikis žmonėms yra nereikšmingas

                                 v)

                                 Pavojaus svoriniai koeficientai, taikomi pagal Reglamentą (EB) Nr. 1107/2009 rinkai pateiktų veikliųjų medžiagų, esančių augalų apsaugos produktuose, kiekiui

                                 vi)

                                 1

                                 8

                                 16

                                 64

                           5.   Nustatoma, kad bazinė suderinto rizikos rodiklio Nr. 1 vertė yra 100, jis atitinka pagal pirmiau pateiktus skaičiavimus gautų 2011–2013 m. laikotarpio rezultatų vidurkį.
                     6.   Suderinto rizikos rodiklio Nr. 1 rezultatas išreiškiamas remiantis bazine verte.
                     7.   Valstybės narės ir Komisija pagal Direktyvos 2009/128/EB 15 straipsnio 2 ir 4 dalis apskaičiuoja ir paskelbia kiekvienų kalendorinių metų suderintą rizikos rodiklį Nr. 1 ne vėliau kaip per 20 mėnesių nuo tų metų, kurių suderintas rizikos rodiklis Nr. 1 yra skaičiuojamas, pabaigos.
                     3 SKIRSNIS

                        Suderintas rizikos rodiklis Nr. 2. Suderintas rizikos rodiklis, pagrįstas autorizacijų, suteiktų pagal Reglamento (EB) Nr. 1107/2009 53 straipsnį, skaičiumi

                     1.   Šis rodiklis grindžiamas augalų apsaugos produktų autorizacijų, suteiktų pagal Reglamento (EB) Nr. 1107/2009 53 straipsnį, skaičiumi, apie kurį Komisija informuojama pagal to reglamento 53 straipsnio 1 dalį. Šie duomenys suskirstyti į 4 grupes, kurios padalintos į 7 kategorijas.
                     2.   Apskaičiuojant suderintą rizikos rodiklį Nr. 2, taikomos šios bendrosios taisyklės:

                                 a)

                                 suderintas rizikos rodiklis Nr. 2 turi būti pagrįstas autorizacijų, suteiktų pagal Reglamento (EB) Nr. 1107/2009 53 straipsnį, skaičiumi. Jis apskaičiuojamas pagal šio skirsnio 2 lentelėje nustatytą veikliųjų medžiagų suskirstymą į 4 grupes ir 7 kategorijas;

                                 b)

                                 1 grupei (A ir B kategorijoms) priskiriamos veikliosios medžiagos – Įgyvendinimo reglamento (ES) Nr. 540/2011 priedo D dalyje išvardytos medžiagos;

                                 c)

                                 2 grupei (C ir D kategorijoms) priskiriamos veikliosios medžiagos – Įgyvendinimo reglamento (ES) Nr. 540/2011 priedo A ir B dalyje išvardytos medžiagos;

                                 d)

                                 3 grupei (E ir F kategorijoms) priskiriamos veikliosios medžiagos – Įgyvendinimo reglamento (ES) Nr. 540/2011 priedo E dalyje išvardytos medžiagos;

                                 e)

                                 4 grupei (G kategorijai) priskiriamos veikliosios medžiagos – medžiagos, kurios nėra patvirtintos pagal Reglamentą (EB) Nr. 1107/2009 ir todėl nėra išvardytos Įgyvendinimo reglamento (ES) Nr. 540/2011 priede;

                                 f)

                                 taikomi šio skirsnio 2 lentelės vi eilutėje nurodyti svoriniai koeficientai.

                           3.   Suderintas rizikos rodiklis Nr. 2 apskaičiuojamas kiekvienos grupės atveju (2 lentelė) augalų apsaugos produktų autorizacijų, suteiktų pagal Reglamento (EB) Nr. 1107/2009 53 straipsnį, skaičių padauginant iš atitinkamo pavojaus svorinio koeficiento, nustatyto vi eilutėje, vėliau skaičiavimo rezultatai susumuojami.

                        2 lentelė

                        Veikliųjų medžiagų suskirstymas ir pavojaus svoriniai koeficientai, skirti apskaičiuoti suderintą rizikos rodiklį Nr. 2

                                 Eilutė

                                 Grupės

                                 1

                                 2

                                 3

                                 4

                                 i)

                                 Nedidelės rizikos veikliosios medžiagos, kurios yra patvirtintos arba laikomos patvirtintomis pagal Reglamento (EB) Nr. 1107/2009 22 straipsnį, ir kurios yra išvardytos Įgyvendinimo reglamento (ES) Nr. 540/2011 priedo D dalyje

                                 Veikliosios medžiagos, kurios yra patvirtintos arba laikomos patvirtintomis pagal Reglamentą (EB) Nr. 1107/2009, bet nepriskiriamos kitoms kategorijoms, ir kurios yra išvardytos Įgyvendinimo reglamento (ES) Nr. 540/2011 priedo A ir B dalyse

                                 Veikliosios medžiagos, kurios yra patvirtintos arba laikomos patvirtintomis pagal Reglamento (EB) Nr. 1107/2009 24 straipsnį, ir kurios yra išvardytos Įgyvendinimo reglamento (ES) Nr. 540/2011 priedo E dalyje

                                 Veikliosios medžiagos, kurios nėra patvirtintos pagal Reglamentą (EB) Nr. 1107/2009 ir todėl nėra išvardytos Įgyvendinimo reglamento (ES) Nr. 540/2011 priede

                                 ii)

                                 Kategorijos

                                 iii)

                                 A

                                 B

                                 C

                                 D

                                 E

                                 F

                                 G

                                 iv)

                                 Mikroorganizmai

                                 Cheminės veikliosios medžiagos

                                 Mikroorganizmai

                                 Cheminės veikliosios medžiagos

                                 kurios neklasifikuojamos kaip:
                                 kancerogeninės 1A arba 1B kategorijos
                                 ir (arba)
                                 1A arba 1B kategorijos toksiškos reprodukcijai
                                 ir (arba)
                                 endokrininę sistemą ardančios medžiagos

                                 kurios klasifikuojamos kaip:
                                 kancerogeninės 1A arba 1B kategorijos
                                 ir (arba)
                                 1A arba 1B kategorijos toksiškos reprodukcijai
                                 ir (arba)
                                 endokrininę sistemą ardančios medžiagos, kai poveikis žmonėms yra nereikšmingas

                                 v)

                                 Pavojaus svoriniai koeficientai, taikomi pagal autorizacijų, suteiktų pagal Reglamento (EB) Nr. 1107/2009 53 straipsnį, skaičių

                                 vi)

                                 1

                                 8

                                 16

                                 64

                           4.   Nustatoma, kad bazinė suderinto rizikos rodiklio Nr. 2 vertė yra 100, jis atitinka pagal pirmiau pateiktus skaičiavimus gautų 2011–2013 m. laikotarpio rezultatų vidurkį.
                     5.   Suderinto rizikos rodiklio Nr. 2 rezultatas išreiškiamas remiantis bazine verte.
                     6.   Valstybės narės ir Komisija pagal Direktyvos 2009/128/EB 15 straipsnio 2 ir 4 dalis apskaičiuoja ir paskelbia kiekvienų kalendorinių metų suderintą rizikos rodiklį Nr. 2 ne vėliau kaip per 20 mėnesių nuo tų metų, kurių suderintas rizikos rodiklis Nr. 2 yra skaičiuojamas, pabaigos.

               “

               (1)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).